2010/0044 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning med henblik på vedtagelse af Europa-Parlamentets og Rådets afgørelse om oprettelse af et EU-tiltag vedrørende det europæiske kulturarvsmærke

1. SAGSFORLØB

Forslag fremsendt til Europa-Parlamentet og Rådet (dokument KOM(2010) 76 endelig – 2010/0044 COD): | 11. marts 2010. |

Udtalelse afgivet af Regionsudvalget: | 9. juni 2010. |

Europa-Parlamentets førstebehandlingsholdning vedtaget: | 16. december 2010. |

Ændret forslag fremsendt: | Ikke relevant |

Rådets holdning vedtaget: | 19. juli 2011. |

2. FORMÅLET MED KOMMISSIONENS FORSLAG

De overordnede formål med det europæiske kulturarvsmærke er at styrke de europæiske borgeres, og navnlig unges, tilhørsforhold til Unionen på grundlag af fælles værdier og elementer af europæisk historie og kulturarv samt en værdsættelse af national og regional mangfoldighed samt at styrke den interkulturelle dialog.Med henblik herpå vil man med mærket forsøge at fremhæve den symbolske værdi af og synliggøre steder, som har spillet en betydelig rolle i Europas historie og kultur og/eller opbygningen af Unionen og at øge de europæiske borgeres forståelse af Europas historie og opbygningen af EU og af deres fælles og dog mangfoldige kulturarv, især for så vidt angår de demokratiske værdier og menneskerettigheder, som den europæiske integrationsproces bygger på.

Mærket forventes også at bidrage til øget kulturturisme og dermed føre til potentielle økonomiske gevinster.

3. BEMÆRKNINGER TIL RÅDETS HOLDNING

3.1 Generelle bemærkninger til Rådets førstebehandlingsholdning

Kommissionen kan fuldt ud støtte Rådets holdning, der er resultatet af konstruktive forhandlinger mellem de tre institutioner. Den er i overensstemmelse med de væsentligste mål og den grundlæggende tilgang i Kommissionens oprindelige forslag.

3.2 Enighed på tidspunktet for Rådets holdning

Rådets holdning er resultatet af intensive interinstitutionelle forhandlinger, som fulgte efter Europa-Parlamentets vedtagelse den 16. december 2010 af sin førstehandlingsholdning. På en række uformelle og tekniske møder er der opnået kompromiser vedrørende en række uafklarede spørgsmål.

Efter forhandlingerne lykkedes det Coreper at opnå enighed om teksten den 15. april 2011. Formanden for Europa-Parlamentets Kultur- og Uddannelsesudvalg, Doris Pack, sendte den 9. maj 2011 et brev til det ungarske formandskab, hvori hun bekræftede, at hvis Rådet som førstebehandlingsholdning vedtager den tekst, Coreper har godkendt (med forbehold af jurist-lingvisternes kontrol), vil hun anbefale Kultur- og Uddannelsesudvalget og dernæst det samlede Parlament på plenarmødet, at Rådets holdning accepteres uden ændringer ved Parlamentets andenbehandling. Den 19. maj 2011 nåede Rådet (uddannelse, ungdom, kultur og sport) til politisk enighed på dette grundlag.

De hovedpunkter, der blev forhandlet om, og som de tre institutioner nåede til enighed om, er følgende:

- I første omgang bliver det kun medlemsstaterne, der kan deltage i det europæiske kulturarvsmærke. I forbindelse med den første evaluering af tiltaget vil det blive vurderet, om ordningens geografiske anvendelsesområde bør udvides.

- Udvælgelsen af steder vil finde sted hvert andet år for at undgå, at antallet af steder med mærket stiger for hurtigt, hvilket kunne være til skade for det nye mærkes generelle kvalitet og prestige.

- En række steder i en og samme medlemsstat får mulighed for at fokusere på et specifikt tema med henblik på at indgive én enkelt ansøgning ("nationale tematiske steder").

- "Tværnationale steder" tælles med i kvoten for den medlemsstat, der tog initiativ til ansøgningen, men blot for at undgå at indføre mere administrativt besvær og for ikke at afskrække medlemsstater fra i praksis at tage del i sådanne steder.

- Overgangsbestemmelserne, som især vil gælde for steder, der i forvejen havde fået et mærke som led i det tidligere mellemstatslige initiativ, bibeholdes i teksten. De er dog blevet forenklet, og det fremgår tydeligere, at stederne vurderes på grundlag af det nye initiativs kriterier, og at man følger samme procedure som for de øvrige steder.

4. KONKLUSION

Kommissionen støtter fuldt ud resultaterne af de interinstitutionelle forhandlinger og kan derfor acceptere Rådets førstebehandlingsholdning.